Valentino (modalar uyi). Valentino Sp. A. – 1960-yilda Italiyada dizayner Valentino Garavani tomonidan tashkil etilgan, "Valentino Fashion Group" tarkibiga kiruvchi modalar uyi. 2008-yilning oktyabr oyidan buyon Pier Paolo Pichioli ushbu modalar uyining kreativ direktori hisoblanadi. Modalar uyining shtab-kvartirasi Milanda joylashgan. Tarixi. "Valentino" modalar uyi 1960-yilda Italiyaning Rim shahrida Valentino Garavani tomonidan tashkil etilgan, bu ishda unga otasi va uning sherigi Jankarlo Giammetti yordam bergan. Xalqaro miqyosda "Valentinoning" debyut namoyishi 1962-yilda oʻsha davrda moda poytaxti hisoblangan Florensiyada boʻlib oʻtgan. Brend tomonidan Elizabeth Taylor, Anne Hathaway, Jennifer Lopez, Sophie Hunter va Shvetsiya malikasi Madeleine kabi dunyoga mashhur ayollarning toʻy liboslari yaratilgan. 1998-yilda Garavani va Giammetti kompaniyani taxminan 300 million dollarga italyan konglomeratiga sotgan. Ushbu konglomeratning bir qismi "Fiat" kompaniyasining rahbari, marhum Gianni Agnelli tomonidan nazorat qilingan. 2002-yilda yillik daromadi 180 million dollardan ortiq boʻlgan "Valentino S.p. A." modalar uyi Milanning yirik tekstil kompaniyasi "Marzotto Apparelga" 210 million dollarga sotilgan. 2020-yilda ushbu modalar uyi oʻz mahsulotlarini ishlab chiqarishda alpaka junidan foydalanmasligini eʼlon qilgan, shuningdek, Peruda joylashgan dunyoning eng yirik xususiy alpaka fermasi "Mallkini" bilan barcha aloqalarini uzgan. Hayvonlarga nisbatan qilinadigan zoʻravonlik harakatlarining fosh etilishi ketidan kompaniya tomonidan aynan shunday qaror qabul qilingan. Parfyumeriya. 2010"—"2019-yildan buyon "Valentino perfume" "Puig" kompaniyasi litsenziyasi asosida ishlab chiqarilgan.